OBH 2299/1999.
Az állampolgári jogok országgyűlési biztosa általános helyettesének jelentése
Ügyintéző: Ludányiné Dr. Sasadi Zsuzsanna

Az eljárás megindulása
	Tokaji lakos fordult panasszal az állampolgári jogok országgyűlési biztosához. Beadványában sérelmezi, hogy a Zeterovas Kft.-től 1998. május 13.-án vásárolt TV 826 típusú traktort és permetezőt késedelmesen javították meg. A gépet azonban  a javítás után sem tudta használni. Panaszát sem a Földművelésügyi és Vidékfejlesztési Minisztérium Műszaki Intézete, sem a Szabolcs-Szatmár-Bereg Megyei Fogyasztóvédelmi Felügyelőség nem orvosolta.
	A jogbiztonsághoz és a tulajdonhoz való jogokkal összefüggésben rendeltem el vizsgálatot

A megállapított tényállás
 	A Földművelésügyi és Vidékfejlesztési Minisztérium Műszaki Intézete, sem a Szabolcs-Szatmár-Bereg Megyei Fogyasztóvédelmi Felügyelőség tájékoztatása szerint, mely megfelel a jelenleg hatályos jogi szabályozásnak, nem kötelező a vásárolt gép előzetes minőségvizsgálata. A Fogyasztóvédelmi Felügyelőség azonban jelezte, hogy  a szerviz vezetője a MERTCONTROL Kft. minőség vizsgálatát megkérte, melynek költségeit, amennyiben alaptalan a vásárló kifogása, a panaszosnak kell megtérítenie. Felhívták a vevő figyelmét arra is, hogy egyéb kárának megtérítését polgári peres eljárás során érvényesítheti.

Az ügy jogszabályi háttere
1959. évi IV. törvény a Polgári Törvénykönyvről 
248. § (1) Jogszabály jótállási kötelezettséget írhat elő, és meghatározhatja annak legkisebb kötelező mértékét is. A felek jótállási kötelezettséget szerződésben is vállalhatnak.
(2) Jótállás alapján a kötelezett a szerződésszerű teljesítésért ebben a törvényben foglaltaknál szigorúbb felelősséggel tartozik.
(3) Aki a szerződés hibátlan teljesítéséért jótállásra köteles, ennek időtartama alatt a felelősség alól csak akkor mentesül, ha bizonyítja, hogy a hiba oka a teljesítés után keletkezett. Kötelező jótállás esetén a jótállási idő alatt felmerülő szavatossági jogokat a jótállásra vonatkozó jogszabály szerint kell elbírálni.
 1993.évi LIX. törvény az állampolgári jogok országgyűlési biztosáról
16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.
2/1981. (I. 23.) BkM rendelet a minőségvédelem egyes kérdéseiről
1. § A rendelet hatálya a fogyasztási cikkeket gyártó, importáló vagy forgalmazó gazdálkodó szervezetekre [Ptk. 685. § c) pont] terjed ki (a továbbiakban: gazdálkodó szervezet).
2. § (1) E rendelet mellékletében meghatározott új termék csak előzetes minőségvizsgálat után hozható belföldön forgalomba.
117/1991. (IX. 10.) Korm. rendelet egyes tartós használatra rendelt termékek 
jótállási kötelezettségéről
1. § (1) E rendelet alapján a mellékletben felsorolt - belföldi gyártmányú (belföldön előállított) vagy importból származó - belföldön kereskedelmi forgalomba kerülő új termékekre (a továbbiakban: termék) jótállási kötelezettség terjed ki.

Érintett Alkotmányos jogok
1949. évi XX. törvény A Magyar Köztársaság Alkotmánya
2. § (1) A Magyar Köztársaság független, demokratikus jogállam.
13. § (1) A Magyar Köztársaság biztosítja a tulajdonhoz való jogot.

A vizsgálat megállapításai
	 A panaszos munkagépet (termelő eszközt és nem fogyasztási cikket) vásárolt, nem kiskereskedelmi forgalomban. Az egyes tartós használatra rendelt termékek jótállási kötelezettségéről szóló 117/1991. (IX. 10.) Korm. rendelet melléklete csak kerti munkára alkalmas mezőgazdasági gépek jótállási kötelezettségét tartalmazza. A Magyar Polgári Törvénykönyv 248.§-a azonban lehetővé teszi, hogy termelőeszköz vásárlása esetén is az eladó jótállási kötelezettséget vállaljon. Ebben az esetben a jótállás kérdésében kizárólag a bíróság dönthet. A minőségvédelem egyes kérdéseiről szóló 2/1981. (I. 23.) BkM rendelet 1.§-a is rögzíti, hogy kizárólag fogyasztási cikkek forgalmazóira vonatkozik az előzetes minőségvizsgálat, a 2.§ szerint a mellékletben felsorolt termékekre. A melléklet e rendeletben is kizárólag kis teljesítményű, kerti munkagépeket tartalmaz. Termelőeszköznek minősülő munkagépek nem kötelezettek előzetes minőség vizsgálatra, de a  termék minőségéről, használhatóságáról szakvéleményt kérhet a forgalmazó. Erre azonban a gyártó és importőr nem kötelezett. Minderről Önt is tájékoztatta a Földművelésügyi és Vidékfejlesztési Minisztérium Műszaki Intézete. 
	A mellékelt iratokból kitűnik, hogy a traktort és permetezőt értékesítő Kft. szerződésben vállalt kötelezettségét nem teljesítette, arra hivatkozva, hogy egy fontos alkatrész a vevő hibájából elveszett. Az eladó és a vásárló közti vita rendezésére - mint ahogy a fogyasztóvédelmi felügyelőség is felhívta figyelmét - kizárólag a bíróság jogosult.  
	A Földművelésügyi  és Vidékfejlesztési Minisztérium Műszaki Intézete és a Szabolcs-   Szatmár-Bereg Megyei Fogyasztóvédelmi Felügyelőség eljárásának vizsgálata során alkotmányos jogokkal összefüggő visszásságot nem tapasztaltam.

Budapest, 1999. október 25.

Dr. Polt Péter